จัดกลยุทธ์การลงทุนวันนี้! โบรกฯ คัด 17 หุ้นเด็ดน่าลงทุนมีปัจจัยหนุน
จัดกลยุทธ์การลงทุนวันนี้! โบรกฯ คัด 17 หุ้นเด็ดน่าลงทุนมีปัจจัยหนุน นำโดย PTTGC IVL CBG MALEE SAPP AOT MINT ERW SPA BEAUTY KAMART TKN SPALI QH ORI ANAN และ LH
6 ต.ค. 2560

บล.กรุงศรี ระบุว่า คาด SET Index เคลื่อนไหวผันผวนในทิศทางขึ้นตามทิศทางตลาดหุ้นต่างประเทศ และมีโอกาสขึ้นไปทดสอบ 1,700 จุด อีกครั้ง โดยมีหุ้นในกลุ่มพลังงานและปิโตรเคมีเป็นกลุ่มนำตลาด หลังจากราคาน้ำมันดิบกลับมาฟื้นตัวคาดหวังซาอุฯและรัสเซียจะขยายเวลาลดกำลังการผลิตจากเดิมต้นปีหน้าออกไปเป็นสิ้นปีหน้า และถูกมองเป็นกลุ่มที่ผลประกอบการไตรมาส 3/60 จะออกมาโดดเด่นที่สุด
อย่างไรก็ตามอาจจะต้องระวังความผันผวนในช่วงท้ายตลาด เนื่องจากนักลงทุนส่วนหนึ่งอาจจะขายทำกำไรและลดความเสี่ยงเพื่อรอดูรายงานตัวเลขการจ้างงานนอกภาคเกษตร (Nonfarm payrolls) และอัตราการว่างงานของสหรัฐในคืนวันนี้เพื่อหาสัญญาณบ่งชี้ถึงการขึ้นอัตราดอกเบี้ยของเฟด และ ชะลอการลงทุนเพื่อลดความเสี่ยงก่อนที่จะเข้าสู่ช่วงวันหยุดสุดสัปดาห์
กลยุทธ์การลงทุนวันนี้ : Selective Buy เน้นหุ้นงบไตรมาส 3/60 จะออกมาดี อาทิ กลุ่มพลังงานและปิโตรฯ PTTGC IVL กลุ่มที่มีปัจจัยบวกเฉพาะตัว อาทิ กลุ่มเครื่องดื่ม CBG MALEE SAPPE คาดได้ประโยชน์จากรัฐบาลเตรียมลอยตัวราคาน้ำตาลตามราคาในตลาดโลกส่งผลให้ต้นทุนน้ำตาลในการผลิตลดลง, กลุ่มท่องเที่ยวเข้าสู่ช่วงไฮซีซั่นในไตรมาส 4 อาทิ AOT MINT ERW SPA และกลุ่มค้าปลีกที่ได้ผลบวกจากนักท่องเที่ยวจีน BEAUTY KAMART และ TKN  กลุ่มอสังหาฯ รับผลบวกจากงานมหกรรมบ้านและคอนโดฯครั้งที่ 37 ในช่วงวันที่ 5-8 ต.ค.นี้ อาทิ กลุ่ม อสังหาฯ SPALI QH ORI ANAN และ LH